ΓΡΑΠΤΗ ΕΡΩΤΗΣΗ E-3280/97 υποβολή: Bernd Lange (PSE) προς την Επιτροπή (20 Οκτωβρίου 1997)

Θέμα: Κατάταξη αποβλήτων σε χώρους που απορρίπτονται για λόγους πλήρωσης κενών σε λατομεία στις κατηγορίες των παραρτημάτων ΙΙΑ και ΙΙΒ της οδηγίας 91/156/ΕΟΚ για απόβλητα

Στην Γερμανία χρησιμοποιούνται απόβλητα υψηλής αξίας ως υλικό πλήρωσης κενών χώρων τα οποία θα μπορούσαν να είχαν οδηγηθεί για καλύτερη αξιοποίηση, π.χ. μέσω της επανακτήσεως μετάλλων από τα χαλυβουργεία ή από χυτήρια. Αυτό δυσχεραίνει μια στο πλαίσιο της διαχείρισης των αποβλήτων μεταφορά τους σε υψηλής αξίας μονάδες ανακύκλωσης και θέτει σε κίνδυνο την ύπαρξη παρόμοιων επιχειρήσεων.

1. Εμπίπτει η πλήρωση κενών χώρων σε λατομεία στις διαδικασίες της αποκομιδής απορριμμάτων σύμφωνα με το παράρτημα ΙΙΑ ή το παράρτημα ΙΙΒ της ανωτέρω οδηγίας 91/156/ΕΟΚ;

2. Εάν η Επιτροπή θεωρεί το ανωτέρω εγχείρημα ότι εμπίπτει σε αυτή την κατηγορία: θεωρεί επίσης ότι αυτό είναι από οικολογικής απόψεως η πιο λογική λύση;

3. Ποιό ρόλο διαδραματίζει η πλήρωσης κενών χώρων σε λατομεία σε μία συνεκτική κοινοτική στρατηγική για την οικονομία στον τομέα διαχείρισης των απορριμμάτων;

Απάντηση της κας Bjerregaard εξ ονόματος της Επιτροπής (5 Δεκεμβρίου 1997)

1. Η Επιτροπή θεωρεί ότι η αποθήκευση αποβλήτων στα ορυχεία συγκαταλέγεται μεταξύ των επιχειρήσεων διάθεσης κατά την έννοια του παραρτήματος ΙΙΑ της οδηγίας 75/442/ΕΟΚ, όπως τροποποιήθηκε από την οδηγία 91/156/ΕΟΚ ((ΕΕ L 194 της 25.7.1975 όπως τροποποιήθηκε από την οδηγία 91/156/ΕΟΚ, ΕΕ L 78 της 26.3.1991 )) για τα απόβλητα. Αντίστοιχα εγχειρήματα κατατάσσονται στις κατηγορίες D1, D3 ή D12.

2. Σύμφωνα με το άρθρο 3 της οδηγίας 75/442/ΕΟΚ, τα κράτη μέλη λαμβάνουν τα απαραίτητα μέτρα προκειμένου να ενθαρρύνουν καταρχήν την πρόληψη ή τη μείωση της παραγωγής αποβλήτων και της επικινδυνότητάς τους, και κατά δεύτερον την ανάκτηση των αποβλήτων μέσω της ανακύκλωσης, της αναχρησιμοποίησης ή οιασδήποτε άλλης διαδικασίας με στόχο την απόσπαση δευτερογενών πρώτων υλών ή τη χρήση των αποβλήτων ως πηγή ενέργειας.

Αυτή η ιεράρχηση των αρχών διαχείρισης αποβλήτων επιβεβαιώνεται στην ανακοίνωση που εξέδωσε η Επιτροπή τον Ιούλιο του 1996 ((COM(96) 399 τελικό )), σε σχέση με την επισκόπηση της κοινοτικής στρατηγικής για τη διαχείριση των αποβλήτων, στην οποία αναφέρεται ότι η πρόληψη των αποβλήτων εξακολουθεί να αποτελεί την πρώτη προτεραιότητα, με δεύτερη την ανάκτηση και τρίτη την ασφαλή διάθεσή τους. Εξυπακούεται ότι η ιεράρχηση αυτή εφαρμόζεται με κάποια ελαστικότητα, με στόχο να επιλέγεται για κάθε ειδική περίπτωση η καλύτερη δυνατή περιβαλλοντική λύση. Εντούτοις, η υγειονομική ταφή αποβλήτων αντιμετωπίζεται από την Επιτροπή ως η τελευταία και η λιγότερο ικανοποιητική.

3. Η Επιτροπή είναι της γνώμης ότι στο πλαίσιο μιας συνεπούς κοινοτικής στρατηγικής για τη διαχείριση των αποβλήτων η αποθήκευση αποβλήτων σε ορυχεία μπορεί να θεωρηθεί ως εναλλακτική λύση όταν οι υπόλοιπες ήτοι η πρόληψη και η ανάκτηση, που κατέχουν υψηλότερη θέση στην ως άνω ιεράρχηση, έχουν εξαντληθεί ή θεωρούνται αδύνατες για τα συγκεκριμένα απόβλητα λαμβάνοντας υπόψη.τις διαθέσιμες τεχνολογίες και το οικονομικό και κοινωνικό κόστος.

Οι αρχές έχουν την υποχρέωση να εξασφαλίσουν ότι οιαδήποτε αποθήκευση εκτελείται δίχως να τίθεται σε κίνδυνο η ανθρώπινη υγεία ή το περιβάλλον και ιδίως δίχως να τίθεται σε κίνδυνο το νερό και το έδαφος. Προς τούτο, για ανάλογα εγχειρήματα προβλέπεται η έκδοση υποχρεωτικής άδειας από τις αρχές σύμφωνα με το άρθρο 9 της οδηγίας 75/442/ΕΟΚ. Η άδεια αυτή καλύπτει τους τύπους και τις ποσότητες των αποβλήτων, τις τεχνικές απαιτήσεις, τα λαμβανόμενα προληπτικά μέτρα ασφαλείας, τον καθορισμό του χώρου εναπόθεσης των αποβλήτων και τη μέθοδο επεξεργασίας. Εάν η προτεινόμενη μέθοδος διάθεσης των αποβλήτων κρίνεται απαράδεκτη υπό την έποψη της περιβαλλοντικής προστασίας, η μέθοδος αυτή μπορεί να απορριφθεί.